
PARLAMENTUL REPUBLICII MOLDOVA
L E G E

[bookmark: _Hlk186717226]privind declararea utilității publice de interes național a lucrărilor de construcție a liniei electrice aeriene (LEA) 400 kV de transport al energiei electrice Strășeni-Gutinaș, modernizarea și extinderea stației electrice Strășeni 330 kV
------------------------------------------------------------
În temeiul art. 5 alin. (1) lit. e), alin. (3) și art. 6 alin. (1) lit. a) din Legea exproprierii pentru cauză de utilitate publică nr. 488/1999, Parlamentul adoptă prezenta lege organică. 
Articolul 1.  În sensul prezentei legi, următoarele noțiuni principale semnifică:
Act de expropriere – hotărâre a Guvernului prin care se dispune exproprierea pentru cauză de utilitate publică și se aprobă lista bunurilor imobile supuse exproprierii, precum și a titularilor drepturilor asupra acestora.
Comisie pentru soluționarea întâmpinărilor – comisia prevăzută la  art. 11 din Legea exproprierii pentru cauză de utilitate publică nr. 488/1999. 
Plan de achiziții și de compensare a terenurilor – plan de acțiuni pentru atenuarea efectelor negative ale procesului de expropriere, prin identificarea și compensarea  tuturor pierderilor economice, sociale și de mediu, rezultate în mod direct din ocuparea terenurilor și din restricționarea accesului la acestea, care include măsurile compensatorii și reparatorii ulterioare.
Plan de acțiuni social și de mediu – documentul care stabilește măsurile de prevenire, atenuare, reducere, compensare și monitorizare a impacturilor sociale și de mediu identificate în cadrul evaluării impactului asupra mediului și social, precum și măsurile de îmbunătățire socială și de mediu ce urmează a fi implementate pe parcursul etapelor de proiectare, construcție și operare a proiectului.
Proiect – Proiectul „Interconectarea rețelelor electrice dintre Republica Moldova și România, Faza III”, prevăzut de Planul național integrat privind energia și clima pentru perioada 2025-2030, aprobat prin Hotărârea de Guvern nr. 86/2025, care are ca scop construcția LEA 400 kV Strășeni - Gutinaș și modernizarea și extinderea stației electrice Strășeni 330 kV.
Articolul 2.  Se declară de utilitate publică de interes național lucrările de construcție a liniei electrice aeriene (LEA) 400 kV de transport al energiei electrice Strășeni-Gutinaș și de modernizare și extindere stației electrice Strășeni330 kV.
Articolul 3.  Bunurile imobile și drepturile necesare realizării proiectului
(1) Obiectele și drepturile asupra bunurilor imobile care pot face obiectul exproprierii, necesare pentru realizarea lucrărilor de construcție prevăzute la 
art. 2, sunt identificate în baza studiului de fezabilitate, după cum urmează:
a) bunurile imobile proprietate privată și proprietate a unităților administrativ-teritoriale, care pot fi afectate de proiect sunt situate în raza localităților: mun. Strășeni, com. Pănășești, s. Tătărești, s. Căpriana, com. Gălești, or. Bucovăț, s. Vorniceni, com. Lozova, com. Micleușeni, s. Dolna, com. Ghelăuza (r. Strășeni); s. Vărzăreștii Noi (r. Călărași);  s. Bursuc, s. Iurceni, com. Cristești, s. Bolțun (r. Nisporeni); s. Boghiceni, s. Bujor, com. Cotul Morii, com. Ivanovca, s. Obileni, com. Onești, com. Pașcani, s. Pervomaiscoe, com. Secăreni (r. Hâncești). 
b) dreptul de folosință sau alte drepturi reale asupra bunurilor imobile indicate la lit. a) din prezentul articol ce urmează a fi utilizate pe perioada lucrărilor de construcție prevăzute la art. 2.
(2) Localitățile și coridorul sunt indicate în prezenta lege cu titlu de informare și nu constituie individualizarea bunurilor imobile supuse exproprierii. Bunurile imobile care urmează a fi expropriate se vor individualiza în temeiul actului de expropriere, în baza traseului și a soluțiilor tehnice definitive rezultate în urma procedurii de evaluare a impactului asupra mediului și în conformitate cu acordul de mediu.
Articolul 4. Exproprierea bunurilor imobile indicate la art. 3 lit. a) se realizează pentru bunurilor imobile care vor fi afectate permanent de lucrările necesare pentru construcția LEA 400 kV de transport al energiei electrice Strășeni-Gutinaș, precum și pentru modernizarea și extinderea stației electrice Strășeni 330 kV, iar dobândirea, prin expropriere, a dreptului de folosință sau a altor drepturi reale prevăzute la art. 3 lit. b) se efectuează pe durata executării lucrărilor de construcție.
Articolul 5. Exproprierea și transmiterea drepturilor asupra bunurilor imobile
[bookmark: _Hlk186718570][bookmark: _Hlk190928355](1) Guvernul va asigura, prin intermediul Instituției Publice „Unitatea Consolidată pentru Implementarea și Monitorizarea Proiectelor în domeniul Energeticii”, realizarea măsurilor necesare pentru exproprierea bunurilor imobile proprietate publică și/sau privată, afectate de lucrările de construcție a LEA 400 kV de transport al energiei electrice Strășeni-Gutinaș și de modernizare și extindere stației electrice Strășeni 330 kV, precum și pentru exproprierea dreptului de folosință asupra acestora sau a altor drepturi reale asupra bunurilor imobile, necesare pentru lucrările de construcție de utilitate publică de interes național, identificate potrivit documentației de proiect elaborate și aprobate în conformitate cu prevederile legislației în vigoare, precum și ale acordului de mediu.
(2) Instituția Publică „Unitatea Consolidată pentru Implementarea și Monitorizarea Proiectelor în domeniul Energeticii” va acorda suportul necesar instituțiilor abilitate în scopul transmiterii și înregistrării drepturilor asupra bunurilor imobile situate pe amplasamentul lucrărilor de utilitate publică din extravilanul și/sau intravilanul următoarelor localități: mun. Strășeni, com. Pănășești, s. Tătărești, s. Căpriana, com. Gălești, or. Bucovăț, s. Vorniceni, com. Lozova, com. Micleușeni, s. Dolna, com. Ghelăuza (r. Strășeni); s. Vărzăreștii Noi (r. Călărași);  s. Bursuc, s. Iurceni, com. Cristești, s. Bolțun (r. Nisporeni); s. Boghiceni, s. Bujor, com. Cotul Morii, com. Ivanovca, s. Obileni, com. Onești, com. Pașcani, s. Pervomaiscoe, com. Secăreni (r. Hâncești). 
Articolul 6.  Prin derogare de la art. 140 alin. (2) din Legea nr. 164/2025 cu privire la energia electrică, procedura de expropriere prevăzută de prezenta lege se va iniția fără îndeplinirea prealabilă a condițiilor specificate la art. 140 alin. (2) din legea menționată.
Articolul 7. Prin derogare de la prevederile art. 105 alin. (2) lit. b) și art. 107 alin. (9) din Codul Urbanismului și Construcțiilor, nr. 434/2023, certificatul de urbanism pentru proiectare pentru lucrările declarate de utilitate publică de interes național menționate se emite de către instituția din subordinea organului central de specialitate responsabilă de implementarea politicilor în domeniile de competență ale acestuia, fără prezentarea acordul scris al proprietarului.
Articolul 8. Prin derogare de la prevederile art. 156 alin. (5) din Codul Urbanismului și Construcțiilor nr. 434/2023, în procesul executării lucrărilor de construcție prevăzute la art. 2, autorizația de construire se emite fără acordul scris al proprietarului și acordul autentificat notarial al coproprietarilor bunului imobil, cu condiția informării prealabile în scris a acestora, precum și fără certificatul preliminar de performanță energetică – în cazul prevăzut de Legea nr. 282/2023 privind performanța energetică a clădirilor. În acest din urmă caz, în zonele cu patrimoniu arheologic, lucrările de construcție se efectuează doar după realizarea procedurii de descărcare de sarcină arheologică, în urma căreia certificatul de descărcare de sarcină arheologică va fi eliberat în termen de 2 zile lucrătoare.
Articolul 9. Prin derogare de la prevederile art. 9 alin. (1) din 
Legea drumurilor nr. 509/1995, autorizația de amplasare a obiectivului în zona drumului public și/sau în zonele de protecție ale acestuia se emite de către administratorul drumului la solicitarea instituției publice din subordinea organului central de specialitate responsabilă de implementarea politicilor în domeniile de competență ale acestuia.
Articolul 10. Prin derogare de la actele normative privind proprietatea publică, de la Codul civil nr. 1107/2002, precum și de la art. 2, art. 4, art. 9 – art. 10, art. 122 – art. 123,  art. 18 – art. 22 din Legea exproprierii pentru cauză de utilitate publică nr. 488/1999, pentru lucrările de construcție a LEA 400 kV de transport al energiei electrice Strășeni-Gutinaș și de modernizare și extindere stației electrice Strășeni330 kV se instituie o procedură specială de expropriere, conform anexei la prezenta lege.
Articolul 11. Lucrările de construcție a LEA 400 kV de transport al energiei electrice Strășeni-Gutinaș și de modernizare și extindere stației electrice Strășeni330 kV se realizează pe etape și/sau, după caz, concomitent cu implementarea procedurii speciale de expropriere, cu condiția respectării garanțiilor privind informarea titularilor de drepturi privind stabilirea și plata/consemnarea despăgubirilor. Lucrările prevăzute la art. 2 se inițiază pentru sectorul de traseu aferent doar după emiterea acordului de mediu. Lucrările respective se realizează cu respectarea măsurilor, condițiilor și a cerințelor de protecție a mediului prevăzute în acordul de mediu.
Articolul 12. Înainte de aprobarea amplasamentului și emiterea actelor permisive pentru lucrările prevăzute de prezenta lege, este obligatorie obținerea avizului autorității competente în domeniul folosirii și protecției subsolului privind existența sau lipsa substanțelor minerale utile pe teritoriul destinat realizării construcțiilor, în conformitate cu art. 71 din Codul subsolului nr. 246/2024.
Articolul 13. Prin derogare de la prevederile art. 77 alin. (2) din Codul Urbanismului și Construcțiilor, nr. 434/2023 și art. 58 – art. 59 și art. 61 din Codul funciar nr. 22/2024, schimbarea destinației terenurilor și retragerea din circuitul agricol sau din fondul forestier a terenurilor afectate de lucrările prevăzute la art. 3, are loc prin efectul prezentei legi și este:
a) definitivă, în cazul terenurilor afectate permanent de lucrările supraterane necesare pentru construcția și modernizarea obiectivelor menționate la art. 2, cu trecerea terenurilor respective în categoria de terenuri destinate transporturilor, rețelelor de comunicații electronice și exploatării miniere și cu schimbarea modului de folosință în terenurile destinate rețelelor electrice;
b) temporară, în cazul terenurilor afectate pe durata de execuție a lucrărilor supraterane necesare pentru construcția și modernizarea obiectivelor menționate la art. 2, cu realizare de către executorul lucrărilor de construcție, după finalizarea lucrărilor, a măsurilor necesare de recultivare și de restabilire a stratului fertil al solului.
Articolul 14. Prin derogare de la prevederile art. 3, art. 15 alin. (2) și (5) din Legea nr. 354/2004 cu privire la formarea bunurilor imobile, inițierea formării bunului imobil se efectuează de către Întreprinderea de Stat „Institutul de Proiectări pentru Organizarea Teritoriului”, fără acordul scris al titularilor cu ale căror drepturi este grevat bunul imobil, cu condiția informării obligatorii a acestora în privința exproprierii. După publicarea actului de expropriere, bunurile imobile indicate la art. 3 lit. a) care vor fi afectate permanent de lucrările de construcție pe întreaga durată de exploatare a LEA 400 kV de transport al energiei electrice Strășeni-Gutinaș și a stației electrice Strășeni 330 kV, se transmit în administrarea Agenției Proprietății Publice. În baza actului de expropriere și a dosarelor cadastrale perfectate în modul stabilit de actele normative, la cererea executantului lucrărilor cadastrale, Agenția Geodezie, Cartografie și Cadastru va asigura, prin intermediul Instituției Publice Cadastrul Bunurilor Imobile, efectuarea înregistrărilor și/sau a modificărilor corespunzătoare în Registrul bunurilor imobile, din contul mijloacelor financiare alocate de la bugetul de stat.
Articolul 15. Guvernul, prin intermediul Agenției Geodezie Cartografie și Cadastru, va asigura executarea lucrărilor premergătoare elaborării proiectului de sistematizare definitivă a proiectelor de organizare a teritoriului, inclusiv a lucrărilor de corectare a erorilor comise în procesul atribuirii în proprietate a terenurilor, de delimitare a terenurilor proprietate publică, în scopul identificării proprietarilor bunurilor imobile și titularilor de drepturi, notării interdicțiilor de înstrăinare sau grevare a bunurilor imobile prevăzute pentru expropriere, precum și în scopul înregistrării dreptului de proprietate și/sau a altor drepturi prevăzute la art. 3, în conformitate cu prevederile legale aplicabile. Finanțarea lucrărilor respective va fi realizată prin intermediul Agenției Geodezie, Cartografie și Cadastru, din mijloacele alocate de la bugetul de stat.
[bookmark: _Hlk189816603]Articolul 16. Plata despăgubirilor pentru exproprierea bunurilor imobile, precum și a dreptului de folosință sau a altor drepturi reale asupra bunurilor imobile se va efectua de către Guvern din mijloacele alocate de la bugetul de stat, prin intermediul Instituției Publice „Unitatea Consolidată pentru Implementarea și Monitorizarea Proiectelor în domeniul Energeticii”.
[bookmark: _Hlk190076295]Articolul 17. Responsabilă de realizarea lucrărilor cadastrale și de organizare a teritoriului, evaluarea prejudiciilor, precum și de elaborarea și promovarea actelor privind transmiterea în proprietatea și/sau folosința statului a bunurilor imobile prevăzute la art. 3 este Întreprinderea de Stat „Institutul de Proiectări pentru Organizarea Teritoriului”. Finanțarea lucrărilor cadastrale și de organizare a teritoriului, a activităților de evaluare a despăgubirilor și de întocmire a informațiilor sistematizate va fi asigurată prin intermediul Instituției Publice „Unitatea Consolidată pentru Implementarea și Monitorizarea Proiectelor în domeniul Energeticii”, din contul alocațiilor bugetare preconizate.  
Articolul 18. Drepturile asupra bunurilor imobile necesare realizării proiectului
(1) Întreprinderea de Stat „Moldelectrica” , în calitate de operator al sistemului de transport, beneficiază, cu titlu gratuit, în condițiile prezentei legi și ale Legii nr. 164/2025 cu privire la energia electrică, de drepturile de folosință și de alte drepturi, după cum urmează:
1) în cazul obiectelor exproprierii indicate la art. 3 lit. a), care vor fi afectate permanent de lucrările de construcție a LEA 400 kV de transport al energiei electrice Strășeni-Gutinaș, de modernizare și extindere stației electrice Strășeni330 kV, pe întreaga durată de exploatare a acestora, beneficiază de:
a) drepturile de folosință și de alte drepturi necesare pentru construcția obiectivelor menționate la art. 2;
b) de drepturile necesare pentru executarea lucrărilor de construcție respective, pentru obținerea tuturor actelor permisive aferente, precum și pentru exploatarea și întreținerea și asigurarea funcționării obiectivelor respective;
2) în cazul obiectelor exproprierii prevăzute la art. 3 lit. b), care vor fi afectate temporar de lucrări pe întreaga durată de executare a lucrărilor de construcție a LEA 400 kV de transport al energiei electrice Strășeni-Gutinaș și de modernizare și extindere stației electrice Strășeni330 kV, beneficiază de:
a) drepturile necesare pentru construcția obiectivelor menționate la 
art. 2;
b) drepturile necesare pentru realizarea lucrărilor de construcție respective și obținerea tuturor actelor permisive aferente.
(2) Drepturile prevăzute la alin. (1) lit. a) din prezentul articol se înscriu în Registrul bunurilor imobile în baza cererii Întreprinderii de Stat „Moldelectrica”  sau a Întreprinderii de Stat „Institutul de Proiectări pentru Organizarea Teritoriului”.
Articolul 19. Autoritățile administrației publice locale, în cadrul procedurii de expropriere, vor întreprinde următoarele măsuri:
a) pregătirea și  prezentarea, în limita competențelor funcționale, a informațiilor solicitate de instituțiile responsabile pentru desfășurarea procedurii de expropriere;
b) facilitarea organizării procesului de consultare a populației;
c) participarea la gestionarea mecanismului de examinare și de soluționare a reclamațiilor;
Articolul 20. Întreprinderea de Stat „Moldelectrica” va asigura elaborarea și actualizarea Planului de acțiuni sociale și de mediu și a Planului de achiziții și de compensare a terenurilor.
Articolul 21. De la data intrării în vigoare a actului de expropriere, se interzice schimbarea domeniului sau a categoriei de destinație a terenurilor care fac obiectul exproprierii, precum și înstrăinarea bunurilor imobile individualizate în actul de expropriere, indiferent de forma juridică a actului prin care s-ar realiza operațiunile respective.
Articolul 22. În sensul prezentei legi, orice referire la Întreprinderea de Stat „Moldelectrica”, Instituția Publică „Unitatea Consolidată pentru Implementarea și Monitorizarea Proiectelor în domeniul Energeticii”, Agenției Geodezie, Cartografie și Cadastru, Întreprinderea de Stat „Institutul de Proiectări pentru Organizarea Teritoriului”, Agenția „Moldsilva”, Ministerul Finanțelor și Instituția Publică „Cadastrul Bunurilor Imobile” se consideră făcută și cu privire la succesorii acestora în drepturi și obligații.
Articolul 23. De la data intrării în vigoare a actului de expropriere, în sensul prezentei legi, se consideră nule avizele, acordurile, permisele sau autorizațiile eliberate unor terțe persoane pentru bunurile imobile expropriate.
Articolul 24. Actele normative și reglementările tehnice se aplică în măsura în care nu contravin prevederilor prezentei legi, care instituie norme juridice speciale.
Articolul 25. Prezenta lege intră în vigoare la data publicării în Monitorul Oficial al Republicii Moldova.

PREŞEDINTELE PARLAMENTULUI                    Igor GROSU


Anexă

Procedura specială de expropriere aplicabilă 
construcției liniei electrice aeriene (LEA) 400 kV de transport al energiei electrice Strășeni-Gutinaș, modernizarea și extinderea stației electrice Strășeni 330 kV
1. După declararea utilității publice a lucrărilor prevăzute la art. 2 și prezentarea de către Întreprinderea de Stat „Moldelectrica” a documentației tehnice de proiect aprobate către Întreprinderea de Stat „Institutul de Proiectări pentru Organizarea Teritoriului” ultima va executa, în termen de 60 de zile, lucrări de sistematizare definitivă a proiectelor de organizare a teritoriului, precum și lucrări de corectare a erorilor identificate, admise în procesul de atribuire în proprietate a terenurilor, în localitățile afectate de construcția LEA 400 kV de transport al energiei electrice Strășeni-Gutinaș și de modernizare și extindere stației electrice Strășeni 330 kV.
2. După realizarea prevederilor pct. 1 și prezentarea documentației de proiect aprobate, Întreprinderea de Stat „Institutul de Proiectări pentru Organizarea Teritoriului”, în termen de 45 de zile, va identifica proprietarii bunurilor imobile indicate la art. 3. Instituția Publică „Cadastrul Bunurilor Imobile” va asigura, prin intermediul subdiviziunilor teritoriale, în conformitate cu documentația de proiect aprobată, notarea interdicției de înstrăinare sau grevare a bunurilor imobile prevăzute pentru expropriere în Registrul bunurilor imobile, cu excepția operațiunilor de transmitere a respectivelor bunuri în proprietatea sau în folosința statului.
3. Transferul de la expropriat la expropriator a dreptului de proprietate asupra bunurilor imobile indicate la art. 3 lit. a) și, după caz, a dreptului de folosință sau a altor drepturi reale, prevăzute la art. 3 lit. b), asupra bunurilor se realizează în două etape distincte, după cum urmează:
a) prin derogare de la art. 432 și art. 433 din Codul civil nr. 1107/2002, de la data publicării în Monitorul Oficial al Republicii Moldova a actului de expropriere emis de către expropriator, prin efectul prezentei legi se instituie temeiul juridic pentru înregistrarea provizorie a dreptului de proprietate publică, a dreptului de folosință sau, după caz, a altor drepturi reale ale statului asupra bunurilor prevăzute la art. 4 din prezenta lege. Dreptul real corespunzător, supus înregistrării provizorii, este afectat de condiția suspensivă privind plata despăgubirilor către expropriat. Autoritățile competente, vor efectua înregistrările provizorii privind dobândirea drepturilor reale asupra bunurilor imobile (terenurilor) indicate la art. 3 lit. a) în Registrul bunurilor imobile în baza cererii Instituției Publice „Unitatea consolidată pentru implementarea și monitorizarea proiectelor în domeniul energeticii”. Actul de expropriere este temei pentru efectuarea înregistrării corespunzătoare în Registrul bunurilor imobile de către Instituția Publică „Cadastrul Bunurilor Imobile”;
b) prin derogare de la art. 6 alin. (1) lit. a) din Legea nr. 121/2007 privind administrarea și deetatizarea proprietății publice, la data realizării condiției suspensive privind plata despăgubirilor către expropriat și a consolidării dreptului real corespunzător al statului, prin efectul prezentei legi, bunurile indicate la art. 3 din prezenta lege, în privința cărora au fost înregistrate provizoriu drepturile reale în temeiul lit. a) din prezentul punct, se atribuie domeniului public al statului. Faptul realizării condiției suspensive se aduce la cunoștința Instituției Publice „Cadastrul Bunurilor Imobile” de către Instituția Publică „Unitatea Consolidată pentru Implementarea și Monitorizarea Proiectelor în domeniul Energeticii”, printr-o confirmare scrisă ce atestă consemnarea/transferul despăgubirii într-un cont special trezorerial deschis în contul unic trezorerial al Ministerului Finanțelor, pe numele expropriatorului în conformitate cu Legea. Confirmarea constituie temei pentru radierea înscrierii privind dreptul înregistrat provizoriu și pentru efectuarea înregistrării definitive a dreptului de proprietate publică a statului asupra bunurilor imobile expropriate.
4. Urmare a efectuării înregistrării provizorii a drepturilor reale ale statului, conform prevederilor pct. 3 lit. a), pot fi inițiate lucrările de construcție în privința cărora a fost declarată utilitatea publică de interes național, cu desfășurarea în continuare a procedurii de expropriere a bunurilor în privința cărora a fost efectuată înregistrarea provizorie a drepturilor reale ale statului. Deținătorii cu orice titlu ai bunurilor imobile în privința cărora a fost înregistrat provizoriu dreptul real al statului conform prevederilor pct. 3 lit. a) au obligația, după notificarea prealabilă, să permită accesul la bunurile date pentru efectuarea lucrărilor de construcție.
5. Actul de expropriere produce efecte inclusiv în cazul în care proprietarii/ deținătorii bunurilor imobile indicate la art. 3 lit. a) și, după caz, titularii drepturilor de folosință prevăzute la art. 3 lit. b) nu prezintă un act care să confirme dreptul acestora asupra bunului supus exproprierii, sunt identificați sau neidentificați, se află în afara teritoriului Republicii Moldova sau nu pot fi identificați din alte motive, precum și în cazul succesiunilor nedeschise ori al succesorilor necunoscuți sau cu care nu se ajunge la un acord privind cuantumul despăgubirii.
6. Data efectuării înregistrării în Registrul bunurilor imobile a transferului de la expropriat la expropriator al dreptului de proprietate asupra bunurilor imobile și după caz, al dreptului de folosință sau al altor drepturi reale, nu afectează momentul intrării în vigoare a respectivului transfer.
7. După identificarea și instituirea interdicției de înstrăinare a bunurilor imobile necesare pentru expropriere, în termen de cel mult 90 de zile, expropriatorul va aproba actul de expropriere, care va include în anexă lista bunurilor imobile supuse exproprierii, elaborată în baza proiectului tehnic final, cu numerele cadastrale și suprafețele bunurilor imobile expropriate, precum și va stabili o categoria de destinație și modurile de folosință ale bunurilor imobile, în conformitate cu prevederile legale aplicabile. 
8. Concomitent cu aprobarea actului de expropriere, Guvernul, prin intermediul Întreprinderii de Stat „Institutul de Proiectări pentru Organizarea Teritoriului”, va efectua evaluarea bunurilor imobile indicate la art. 3.
9. Expropriatorul va stabili cuantumul despăgubirii cuvenite proprietarilor bunurilor imobile indicate la art. 3 lit. a) și/sau, după caz, titularilor dreptului de folosință sau ai altor drepturi reale, prevăzute la art. 3 lit. b), în raport cu  bunurile imobile respective.
10. Despăgubirile datorate proprietarilor bunurilor imobile indicate la art. 3 lit. a) și/sau titularilor de drepturi, prevăzute la art. 3 lit. b), în raport cu bunurile  imobile se stabilesc în baza rapoartelor de evaluare întocmite de către evaluatorii care dețin certificate de calificare, în conformitate cu prezenta lege și cu respectarea criteriilor prevăzute de legislație, inclusiv:
a) suprafața bunurilor imobile supuse exproprierii permanente și temporare;
b) categoria de destinație și modul de folosință a terenurilor expropriate;
c) calitatea terenurilor agricole (gradul de bonitate);
d) drepturile înregistrate asupra bunului imobil supus exproprierii;
e) perioada de expropriere a dreptului de folosință sau a altor drepturi reale, prevăzute la art. 3 lit. b), asupra bunurilor imobile;
f) modalitatea de expropriere: exproprierea permanentă a bunului imobil sau exproprierea temporară a dreptului de folosință asupra bunului imobil;
g) valorile estimate ale plantațiilor perene și culturilor afectate/distruse sau supuse distrugerii în cadrul lucrărilor de construcție;
h) valorile estimate ale construcțiilor și clădirilor cu caracter definitiv, ale instalațiilor, amenajărilor și/sau facilităților afectate de expropriere, care constituie părți componente ale bunului imobil supus exproprierii;
i) restrângerea activităților datorate procesului de expropriere.
11. Pentru efectuarea lucrărilor de prospecțiuni geologice, Întreprinderea de Stat ,,Moldelectrica” va încheia acorduri cu proprietarii/deținătorii bunurilor imobile sau cu deținătorii dreptului de folosință sau ai altor drepturi reale asupra bunurilor imobile în vederea asigurării accesului pe teren pentru realizarea lucrărilor respective. Concomitent, Întreprinderea de Stat „Institutul de Proiectări pentru Organizarea Teritoriului” va efectua evaluarea prejudiciului cauzat la realizarea lucrărilor de prospecțiuni geologice, în conformitate cu legislația în vigoare, în temeiul unui contract încheiat în acest sens între Întreprinderea de Stat „Institutul de Proiectări pentru Organizarea Teritoriului” și Întreprinderea de Stat ,,Moldelectrica”. Cuantumul despăgubirii pentru prejudiciul cauzat la efectuarea lucrărilor de prospecțiuni geologice se stabilește în baza raportului de evaluare elaborat în acest scop. Plata despăgubirii pentru prejudiciul cauzat la efectuarea lucrărilor de prospecțiuni geologice se efectuează de către IP „Unitatea Consolidată Pentru Implementarea și Monitorizarea Proiectelor în Domeniul Energeticii” din alocațiile bugetare preconizate.
12. În termen de 20 de zile de la publicare în Monitorul Oficial al Republicii Moldova, a actului de expropriere, însoțit de lista bunurilor imobile supuse exproprierii se aduce la cunoștință publicului prin afișare la sediile autorităților administrației publice locale în a căror raza teritorială este situat și prin publicare pe paginile web oficiale ale acestora.
13. După aducerea la cunoștința publicului a actului de expropriere prin publicare în Monitorul Oficial al Republicii Moldova, afișare la sediul autorităților administrației publice locale în a căror rază teritorială este situat bunul imobil și prin publicare pe paginile web oficiale ale acestora, expropriatorul, în termen de 90 de zile, înaintează propunerea de expropriere.
14. Propunerea de expropriere va conține notificarea adresată persoanei fizice și/sau juridice care este titular al dreptului real asupra obiectului exproprierii, cuantumul despăgubirii și cererea-model privind plata despăgubirii.
15. După recepționarea propunerii de expropriere, proprietarii și titularii dreptului de folosință sau de alte drepturi reale asupra obiectelor supuse exproprierii, în contextul art. 3, au obligația să ia măsurile de conservare a acestora. Din momentul recepționării propunerii de expropriere dispune de un termen de 45 de zile pentru a-și exprima acordul sau dezacordul cu privire la compensarea imediată și echitabilă, după cum urmează:
a) în cazul în care proprietarii, titularii altor drepturi reale asupra bunurilor imobile expropriate sunt de acord cu cuantumul despăgubirii prevăzut în propunerea de expropriere, aceștia depun o cerere cu privire la plata despăgubirii pentru bunurile imobile expropriate, însoțită de copiile certificate  ale actelor confirmative ale dreptului de proprietate/ale altor drepturi reale asupra bunului imobil și copia actului de identitate a expropriatului și, după caz, a reprezentantului legal al expropriatului;
b) în cazul titularilor de drepturi afectați care nu au recepționat propunerea de expropriere din anumite motive sau care nu sunt identificați, sunt care au fost identificați dar se află în afara teritoriului Republicii Moldova, al celor decedați, precum și în cazul succesiunilor nedeschise ori al succesorilor neidentificați, termenul de 45 de zile curge de la data la care aceștia au luat sau, în condițiile legii, trebuiau să ia cunoștință despre propunerea de expropriere și cuantumul despăgubirii;
c) în cazul în care titularii drepturilor reale au recepționat propunerile de expropriere, dar nu au depus în termenul stabilit cererea și/sau actele confirmative prevăzute la lit. a) din prezentul punct, expropriatorul va consemna despăgubirea într-un cont special trezorerial deschis în contul unic trezorerial al Ministerului Finanțelor, pe numele expropriatorului timp de 3 ani.
După consemnarea despăgubirii de către expropriator într-un cont special trezorerial deschis în contul unic trezorerial al Ministerului Finanțelor, pe numele expropriatorului, măsura suspensivă privind realizarea plății despăgubirii se consideră a fi realizată.
16. În termen de 45 de zile din data primirii propunerii de expropriere, expropriatul are obligația să notifice în scris expropriatorul cu privire la drepturile terților asupra obiectului exproprierii. Neexecutarea acestei obligații pune în sarcina expropriatului plata despăgubirilor către persoanelor terțe. 
17. În cazul în care proprietarul bunurilor imobile expropriate este decedat sau în cazul în care este decedat titularul drepturilor expropriate, despăgubirea se achită persoanelor care își vor dovedi calitatea de moștenitor prin actele corespunzătoare.
18. Plata despăgubirilor pentru bunurile imobile expropriate și pentru drepturile expropriate se va face în baza cererii titularului și a propunerii de expropriere prin compensație bănească. Cuantumul despăgubirilor se transferă în favoarea titularilor de drepturi într-un cont special trezorerial deschis în contul unic trezorerial al Ministerului Finanțelor, pe numele expropriatorului, în monedă națională, în termen de 60 de zile de la data depunerii cererii cu privire la plata despăgubirilor. Dreptul de a solicita plata despăgubirii se prescrie în termen de 3 ani, calculați de la data recepționării propunerii de expropriere sau de la data la care expropriatul a cunoscut ori trebuia să cunoască despre nașterea acestui drept, după caz.
19. În cazul în care despăgubirile referitoare la același bun imobil/drept expropriat sunt solicitate în concurs sau în contradictoriu de mai multe persoane îndreptățite, despăgubirile urmează a fi împărțite în conformitate cu legislația aplicabilă.
20. Despăgubirea se acordă exclusiv titularilor drepturilor dovedite prin acte confirmative, inclusiv prin hotărâri judecătorești definitive și irevocabile, sau prin certificatul de moștenitor eliberat în conformitate cu legislația aplicabilă.
21. În cazul unor eventuale litigii, plata despăgubirii se suspendă până la prezentarea unei hotărâri judecătorești definitive și irevocabile, fără ca aceasta să împiedice sau să suspende executarea lucrărilor de construcție.
22. În cazul în care, pentru cauză de utilitate publică este necesară exproprierea unei părți din teren, fapt ce va duce la deprecierea considerabilă a bunului, precum și la imposibilitatea de a-l folosi în scopul în care era preconizat până la expropriere, poate fi dispusă exproprierea terenul în întregime sau modificarea suprafeței supuse exproprierii față de cea prevăzută în proiectul tehnic, în lipsa obiecțiilor proprietarului terenului respectiv și/sau la solicitarea acestuia, în baza unei justificări tehnico-economice care demonstrează necesitatea și eficiența măsurii, după coordonarea cu implementatorul proiectului și cu părțile implicate în procesul de expropriere, în condițiile legii. Decizia respectivă se consemnează într-un proces-verbal.
23. Exproprierea bunurilor imobile din fondul forestier național sau a celor aflate în proprietatea publică a statului ori în proprietatea publică a unităților administrativ-teritoriale se face cu titlu de despăgubire doar pentru terenurile proprietate publică a unităților administrativ-teritoriale, masa lemnoasă revenindu-i proprietarului respectiv.
24. Lucrările de exploatare а masei lemnoase se vor efectua în conformitate cu prevederile art. 26 din Legea regnului vegetal nr. 239-XVI/2007, după cum urmеаză: 
а) pe terenurile din fondul forestier gestionat de Agenția ,,Moldsilva”, cu titlu gratuit, de către entitățile subordonate Agenției;
b) pe terenurile din proprietatea publică а unităților administrativ – teritoriale și terenurile proprietate privată a persoanelor afectate, de către executorul lucrărilor de construcție în baza autorizației pentru tăierea vegetației forestiere, eliberată la cererea Întreprinderii de Stat ,,Moldelectrica”.
Responsabilitatea privind defrișarea cioatelor în procesul de efectuare а lucrărilor de exploatare а masei lemnoase îi revine executorului lucrărilor de construcție specificate la art. 2.
25. Tăierea plantațiilor perene și defrișarea cioturilor după tăiere de pe suprafețele expropriate revine executorului lucrărilor de construcție. Masa lemnoasă revine titularilor de drepturi afectați.
26. În cazul în care titularii de drepturi asupra obiectelor supuse exproprierii nu sunt de acord cu cuantumul despăgubirii propuse de expropriator, aceștia au dreptul să depună o întâmpinare la Comisia pentru soluționarea întâmpinărilor împotriva propunerii de expropriere, prin care să formuleze propuneri proprii cu privire la cuantumul despăgubirii, însoțite de documente justificative.
27. Comisia pentru soluționarea întâmpinărilor examinează și soluționează întâmpinările în termen de 60 de zile de la data înregistrării acestora. Decizia comisiei se comunică părților în termen de 15 zile de la adoptare și servește drept temei pentru determinarea cuantumului despăgubirii, care nu poate fi mai mic decât cel stabilit în propunerea de expropriere.
28. Întâmpinările împotriva propunerilor de expropriere se soluționează în conformitate cu prevederile Legii exproprierii pentru cauză de utilitate publică nr. 488/1999.
29. În cazul în care expropriatul nu este de acord cu cuantumul despăgubirii stabilite în decizia Comisiei pentru soluționarea întâmpinărilor, acesta poate contesta decizia în instanța judecătorească competentă în termenul general de prescripție prevăzut la art. 209 alin. (1) din Codul administrativ nr. 116/2018, care curge de la data la care i-a fost comunicată respectiva decizie de stabilire a cuantumului despăgubirii, fără a putea contesta drepturile reale obținute de stat și înregistrate provizoriu, dreptul de proprietate și/sau alte drepturi prevăzute la 
art. 3.
30. Cererea de chemare în judecată cu privire la stabilirea cuantumului despăgubirii se soluționează în conformitate cu prevederile art. 15 din Legea exproprierii pentru cauză de utilitate publică nr. 488/1999.






